Ail Natur: Ebrill 18 - northwales Administrator - North Wales Live
Ail Natur: Ebrill 18
DIOLCH yn fawr iawn i Elisabeth M Roberts, Penrhyndeudraeth am andros o lythyr diddorol.
DIOLCH yn fawr iawn i Elisabeth M Roberts, Penrhyndeudraeth am andros o lythyr diddorol. Roeddech yn sôn fel yr arferai eich mam blethu brwyn "yn hollol ddidrafferth" ac y gwnâi ambarél, chwip a morthwyl sinc, mewn ymateb i'm cais am rai oedd yn plethu croes frwyn.
Roedd eich disgrifiadau o'r adar sy'n dod i'r ardd i fwydo yn hyfryd, fel roedd y cyfeiriad at ddeffro'r gwanwyn. Difyr iawn i mi oedd deall fod eich mam yn defnyddio llygad Ebrill i wneud trwyth at glwy'r marchogion ac fod eich ewythr, Ifan Tomos y doctor dail o Ben Lln hefyd yn gwella pobl o glwy'r marchogion. Tybed pa blanhigion eraill roedd yn ei ddefnyddio at wahanol glefydau?
Bûm yn siarad ym Methel, Sir Gaernarfon wythnos dwytha a chael croeso mawr yno. Daeth rhywun ataf ar y diwedd gan ddweud ei bod yn arfer bwyta dail crwn â gwawr binc arnynt pan oedd yn blentyn a bod blas melys arnynt, a dail melys oeddynt yn arfer eu galw. Doeddwn i erioed wedi clywed am y rhain, ond tybed oes rhywun arall o ddarllenwyr yr Herald wedi arfer eu bwyta?
Diolch i Dick a June Evans, Brynteg am y llun o'r ffesant sy'n ymwelydd cyson â'u gardd. Mae disgrifiad R. Williams Parry yn berffaith – "fel hydref ar dy fynwes lefn."